Samira Nawa (RV), 2024-12-11:
Tak, formand.
Jeg vil starte med at sige tak til regeringen og finansministeren for samarbejdet omkring finansloven for næste år.
I Radikale Venstre kommer vi til at stemme for de ændringsforslag, der gennemfører aftalen, og naturligvis stemmer vi også for den samlede finanslov.
Det siger sig selv, eftersom vi er med i finanslovsaftalen og også har fået sat en række vigtige aftryk.
Netop de aftryk vil jeg gerne knytte et par ord til.
For det var en hovedprioritet for Radikale Venstre at få taget hul på skattefinansieret skolemad for landets folkeskoleelever.
Vi tog hul på debatten om skolemad og fremsatte et beslutningsforslag tilbage i foråret – et beslutningsforslag, som blev stemt ned her i Folketingssalen.
Men vi kløede på og tog det op igen, da finanslovsforhandlingerne gik i gang, og her havde vi et strålende samarbejde med SF, og tak for det samarbejde omkring skolemad.
Når vi i Radikale Venstre synes, det er vigtigt at få indført skattefinansieret skolemad på alle landets skoler, handler det om at fremme fællesskabet mellem lærere og elever, hjælpe de udsatte børn, forbedre indlæringsevne og sundhed samt frigive lidt mere tid i børnefamilierne.
Tidligere studier af erfaringer fra andre lande, der har indført skolemad, viser jo, at et godt og sundt måltid, som børnene er fælles om, har lige præcis de her positive effekter for elevernes trivsel, koncentration og også faglige præstationer.
Så nu får vi med den her finanslov også etableret en forsøgsordning i Danmark, hvor mere end 20.000 børn allerede fra næste år har gavn af tiltaget, og det glæder mig virkelig.
En anden prioritet, som Radikale Venstre havde med til finanslovsforhandlingerne, var at få rettet op på nogle af de skævheder, der var lagt op til med regeringens taxameteromlægning på ungdomsuddannelsesområdet.
Det betyder nu, at vi fastholder næsten det fulde A-fags-taxameter, som ellers stod til at blive afskaffet – en afskaffelse, der vil føre til forringelser og besparelser på de naturvidenskabelige fag og på musik.
Så er der også sket lidt på det grønne område.
Vi har været med til at lave en større trepartsaftale, som vi er rigtig glade for.
Og så er der også nogle mindre, grønne initiativer på finansloven, som vi i hvert fald i Radikale Venstre virkelig har skubbet på for.
Med sidste års finanslovsaftale blev der afsat midler til cirkulær økonomi, men uden en konkret udmøntning.
Det udmøntes nu som et egentligt reparationsfradrag for hårde hvidevarer.
Samtidig bliver der også sat penge af til en handlingsplan for tekstiler.
Det er jo sådan, at mængden af tekstilaffald bare stiger og stiger og er en belastning for både klima og miljø, og nu skal vi så have en strategi for at få nedbragt mængderne af tekstil.
På den måde er der en række gode tiltag, som vi også selv har kæmpet for at få ind i finanslovsaftalen.
Nogle af de tiltag, som jeg har fremhævet her, handler om at bremse nogle nedskæringer.
Jeg havde da egentlig hellere investeret frem for at annullere nogle besparelser, men nu var det sådan, at udgangspunktet var, og det var det, der var udgangspunktet for forhandlingerne.
I Radikale Venstre havde vi sådan set også været klar på nogle finanslovsforhandlinger, der rakte ud over det.
Vi ville også gerne have diskuteret tiltrækning af international arbejdskraft, ligesom vi også havde været klar til at finde yderligere finansiering, f.eks. ved at kigge på nogle af de rent aldersbetingede særordninger, der eksisterer i form af mediecheck og varmetillæg.
Men når dagen er omme, er vi ganske tilfredse med aftalen, og vi glæder os til at stemme for finansloven for næste år.
Tak, formand.